Muzaffarbek Toʻraboyev. Muzaffarbek Toshtemir oʻgʻli Toʻraboyev (2000-yil 5-aprel, Boysun tumani, Surxondaryo viloyati, Oʻzbekiston) – oʻzbekistonlik dzyudochi. Dzyudo boʻyicha 2022-yilgi jahon chempionatida oltin medal hamda 2021-yilgi jahon chempionatida va 2024-yilgi Yozgi Olimpiada oʻyinlarida bronza medalini qoʻlga kiritgan. Oʻzbekistonda xizmat koʻrsatgan sportchi. Hayoti. Muzaffarbek Toʻraboyev 2000-yil 5-aprelda Surxondaryo viloyati, Boysun tumanida tugʻilgan. Otasi kurash boʻyicha ogʻir vaznda jahonning mutlaq chempioni Toshtemir Muhammadiyev. Akasi Sherxon, ukasi Oʻtkirbek Toʻraboyevlar ham dzyudochilardir. 2017-yildan Oʻzbekiston terma jamoasi aʼzosi. Murabbiyi Ulugʻbek Azizov.